als_Latn dik_Latn sag_Latn
Prishtinë, 11 tetor 2014 – Edhe pse nga një pjesë e spektrit politik të Kosovës vizita e kryeministrit të Shqipërisë në Serbi shihet me sy kritik, për analist mediatik edhe pse kjo vizitë mund të konsiderohet e çuditshme, në rrethanat aktuale, ajo nuk përbënë asgjë të keqe. Një nga kritikët e kësaj vizite ka qenë kreu i Prishtinës Shpend Ahmeti nga Lëvizja Vetëvendosje. Ai i ka thënë Ramës që të mos shkoj në Serbi, sepse është xhelati ai që duhet të kërkojë falje, e jo viktima
Por analisti Fadil Lepaja, mendon se nuk ka asgjë të keqe në vizitën e Edi Ramës në Beograd.
Ai tha se edhe në momentet më dramatike të historisë antishqiptare në Beograd, dikur Kadare e pat vizituar Beogradin dhe shkrimtari nacionalist serb Bulatoviq i kishte bartur çantën e tij, personalisht.
”Garnitura qeveritare në Beograd, është nacionaliste, megjithëse dominon interesimi për të hyrë në BE dhe ata nuk ndiejnë ndonjë ndjenjë faji për atë që dikur ka bërë shteti i tyre në Kosovë. Më herët e kam thëne se udhëheqja politike e Kosovës, është dashur të kushtëzojë fillimin e bisedimeve me kërkim faljen zyrtare serbe ashtu si ua kanë drejtuar kroatëve dhe boshnjakëve. Por, nuk e bënë këtë dhe do të ishte e tepërt që diçka e tillë të kërkohet nga Rama i cili e kryeson qeverinë e një vendi i cili ka statusin e njëjtë të kandidatit me Serbinë, ndërkohë që ne si shtet nuk e kemi as liberalizimin e vizave”, tha Lepaja.
Nga këndvështrimi personal ai konsideron se Kosova nuk duhet të sabotoj rrugën evropiane të Shqipërisë, por as Shqipëria nuk do të duhej të heshtte mbi parimet themelore të frymës dhe idesë europiane.
“Rama duhet ta flas këtë në Beograd, duhet të thotë se shqiptarët do të besonin më shumë në gatishmërinë serbe për fqinjësi të mirë nëse ata krijojnë diskontiunitet me të kaluarën dhe si përfaqësues të rinj të shtetit serb, të kërkojnë falje për krimet e kryera në Kosovë nga ushtria, policia apo forcat e tjera paraushtarake në Kosovë”, tha ai.
Vizitën e Ramës në Beograd, analisti Blerim Burjani e konsideron mjaft interesante sa edhe e çuditshme, edhe pse kjo vlerësohet pozitivisht për dy shtetet kur flasim për integrimet evropiane dhe raportet ne regjion, edhe në vete duken marrëdhënie artificiale bazuar në një historiat të gjerë të raporteve në mes dy vendeve, sidoqoftë pushteti i socialistëve në Shqipëri gjithmonë ka pas disa befasi në marrëdhëniet me Serbinë.
“Sidoqoftë kjo vizitë nuk do të thotë avancim i statusit të shqiptarëve në Luginën e Preshevës, atje pra në Luginë, Serbia ushtron një diskriminim të hapur përderisa Serbia përparon në integrimet evropiane. Serbia nuk është ndëshkuar ashpër me krahasua me krimin e bërë në Kosovë, BiH”, tha Burjani.
Ndërkaq Ilir Krasniqi vlerëson se kjo vizitë nuk do të duhej të konsiderohej si befasuese apo të kërkohej anulim i kësaj vizite për aq sa përfaqëson qeverinë e shtetit shqiptar.
“Rama është kryeministër i Shqipërisë dhe normalisht në Beograd shtron dhe mbron interesat e vendit të tij, në marrëdhëniet dy paleshe duke qenë se mbesin të lëkundura edhe për shkak të pozicioneve të kundërta që kanë lidhur me Kosovën”, tha Krasniqi.
Një çështje e pa anashkaluar do të jetë me siguri edhe çështja e dialogut në mes Serbisë dhe Kosovës.
“Befasi do të ishte sikur Rama me të njëjtin ton sikurse edhe vendet që se kanë njohur pavarësinë e Kosovës, do ta përshëndesin këtë proces pa shtruar nevojën e njohjes së pavarësisë së Kosovës, si garanci e ruajtjes së stabilitetit dhe prosperitetit të Ballkanit perëndimor si kusht i integrimit evropian”, tha ai.
Ndryshe sipas tij në kushtet aktuale ndërkombëtare, kur çështja e bashkimit de jure të Shqipërisë me Kosovën, mbetet një tabu diplomatike, mbetet të shtrohen rrugët diplomatike de fakto të tij përmes rrugëve ekonomike, tregtisë, bashkimit doganor, arsimit etj.
“Po ashtu, ndryshe nga Kosova, duke qenë anëtar i OKB, Rama në mënyrë legjitime mund të shtrojë problemin e shqiptarëve të Luginës së Preshevës për të cilën ende nuk ka një vullnet të Beogradit për ta zgjidhur. Pra pse jo, kjo mund të jetë edhe një kusht, që mund t’i vihet Serbisë drejt rrugës së integrimit evropian”, tha ai. /KI/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn